SA’ners gewaarsku oor malaria(Foto: pixabay) Terwyl die piektydperk van Suid-Afrika se malariaseisoen nou heers, waarsku die Nasionale Instituut vir Oordraagbare Siektes (Nios) dat Suid-Afrikaners op die simptome daarvan moet let. Dit is omdat talle malariagevalle al verkeerdelik as Covid-19 gediagnoseer is. Volgens Nios het malaria én Covid-19 soortgelyke niespesifieke vroeë simptome, waaronder koors, kouekoors, hoofpyne, moegheid en spierpyn. “Ongediagnoseerde en onbehandelde malaria vorder vinnig en kan dodelik wees,” het Nios in ŉ verklaring gesê. “Enigiemand wat in ŉ malaria-risikogebied in Limpopo, Mpumalanga of KwaZulu-Natal woon of gereis het en enige ‘griepagtige simptome’ toon, moet dadelik vir malaria getoets word. Dit geld ook vir mense wat onlangs na Mosambiek gereis het.” Nios sê indien enigiemand positief vir malaria toets, moet dié persoon dadelik met malariabehandeling begin. “Pasiënte moet onthou om hul dokters in te lig oor hul onlangse reise, veral na buurlande en malaria-risikogebiede in Suid-Afrika, sodat die gesondheidsorgverskaffer bewus gemaak word van die moontlikheid van malaria.” Volgens Nios moet dokters ook “tas-malaria” in gedagte hou wanneer hulle ŉ pasiënt met malariasimptome ondersoek. “Tas-malaria” verwys na mense wat malaria opdoen al was hulle nie in malariagebiede nie. Dit is wanneer malariamuskiete ŉ reisgeleentheid kry en saam met reisigers van malariagebiede af terugkeer.